НАЦРТ НА ЗАКОН ЗА МЕЃУНАРОДНА РАЗВОЈНА СОРАБОТКА

И ХУМАНИТАРНА ПОМОШ ВО СТРАНСТВО

Член 1

**Основни одредби**

Со овој закон се уредуваат условите, принципите и постапката на финансирање и имплементација на меѓународната развојна соработка и хуманитарната помош во странство обезбедена од Република Северна Македонија.

Член 2

Меѓународната развојна соработка и обезбедената хуманитарна помош во странство се врши согласно одредбите од овој закон, освен ако со меѓународен договор ратификуван согласно Уставот на Република Северна Македонија или со некој друг правен акт не е поинаку уредено.

Член 3

**Принципи на меѓународна развојна соработка и хуманитарна помош во странство**

Меѓународната развојна соработка и хуманитарната помош во странство се заснова на принципите утврдени од Организацијата за економска соработка и развој (во натамошниот текст: ОЕЦД), и тоа:

* принципи на Европската унија за меѓународна развојна политика и хуманитарна помош;
* принцип на почитување на човековите и малцински права;
* принцип на меѓународна солидарност;
* принцип на кохерентност за развој;
* принцип на ефикасност и комплементарност;
* принцип на компаративна предност;
* принцип на транспарентност и отчетност;
* принцип на предвидливост; и
* принцип на хуманост.

Член 4

**Дефиниции**

Одделни изрази употребени во овој закон го имаат следното значење:

1. „**Меѓународна развојна соработка**“ се преземени мерки и активности за развојна помош преку издвојување на јавни финансиски средства од буџетот на Република Северна Македонија, насочени кон унапредување на економскиот развој и просперитетот во земјите партнери на ОЕЦД.
2. „**Земја партнер**“ е земја или територија подобна за примање на официјална развојна помош, која се наоѓа на Листата на земји приматели на помош, определени од страна на Комитетот за развојна помош на ОЕЦД;
3. „**Официјална развојна помош**“ е издвоена повластена помош од страна на субјектите на меѓународна развојна соработка со цел промовирање на економскиот развој и просперитет на земјите и териториите партнери на ОЕЦД;
4. „**Билатерална официјална развојна помош**“ е издвоена повластена помош за поддршка на имплементација на програмски активности и развојни проекти во земја – партнер, финансирани од Република Северна Македонија.
5. „**Трилатерална официјална развојна помош**“ е издвоена помош повластена за поддршка на имплементација на програмски активности и развојни проекти во земја – партнер, кофинансирани од Република Северна Македонија со друга држава или меѓународна организација.
6. „**Мултилатерална официјална развојна помош**” е издвоена повластена за поддршка на активности на меѓународни организации во кои членува Република Северна Македонија, кои според правилата на Комитетот за развојна помош на ОЕЦД се сметаат за официјална развој помош.
7. „**Хуманитарна помош во странство**“ е финансиска поддршка и/или друг вид на помош преку преземени активности за заштита и спасување на луѓе во трети земји, особено на најранливи групи и категории, првенствено во помалку развиените земји, земји погодени од природни катастрофи и технички и технолошки катастрофи,
8. „**Субјекти на меѓународна развојна соработка и хуманитарна помош во странство**“ се органите на државната управа, државните органи, јавните претпријатија, јавните установи и единиците на локалната самоуправа.
9. „**Партнерство за развој**“ е заедничка акција на субјектите на меѓународна развојна соработка и хуманитарна помош во странство и поединци, невладини и други домашни и меѓународни организации и други институции, преку здружување на знаење, капацитет, технологија, финансиски и други ресурси и преземање на заеднички активности за постигнување цели за развој во земјите партнери.
10. „**Национална стратегија за меѓународна развојна соработка и хуманитарна помош во странство**” е стратешки документ кој ги утврдува и планира општите и специфичните цели на меѓународната соработка за развој и хуманитарна помош на Република Северна Македонија, на среден и долг рок;
11. „**Национална програма за координација и преземање на мерки и активности за меѓународна развојна соработка и хуманитарна помош во странство**” е документ кој ги содржи планираните мерки и активности на субјектите кои учествуваат во меѓународна развојна соработка и хуманитарна помош во странство.

Член 5

**Целите на меѓународната развојна соработка и хуманитарната помош во странство**

Целите на меѓународната развојна соработка и хуманитарната помош во странство се:

1. поддршка за одржлив и инклузивен економски, социјален и еколошки развој согласно Националната стратегија за одржлив развој;
2. имплементација на активности кои придонесуваат за ублажување на сиромаштијата и гладот, подобрување на животниот стандард во други земји, подигање на образованието и вештините на населението, подобрување на квалитетот на основните здравствени услуги и социјално вклучување на ранливите групи;
3. промовирање и поддршка на мирот и безбедноста, развојот на демократијата и граѓанското општество, вклучително и развојот на владеењето на правото, принципите на добра администрација и почитување на човековите права;
4. обезбедување хуманитарна помош, особено преку распределба на средства, стоки и услуги за итни потреби на други земји во случај на хуманитарни кризи, како и обезбедување помош во заштита и спасување на луѓе и материјални добра надвор од границите на Република Северна Македонија и
5. зајакнување на економската соработка со други земји.

Член 6

**Институционалната рамка и координација на меѓусекторската соработка**

Институционалната рамка за планирање, координација и спроведување на меѓународната развојна соработка и хуманитарната помош во странство ја сочинуваат Министерството за надворешни работи, субјектите на меѓународна развојна соработка и хуманитарна помош во странство и меѓуресорската работна група.

Член 7

**Министерството за надворешни работи**

Министерството за надворешни работи, во рамки на меѓународната развојна соработка и хуманитарна помош ги извршува следните активности:

1. ја планира и спроведува надворешна политика согласно целите и принципите на меѓународната развојна соработка и хуманитарна помош во странство;
2. ја донесува Методологијата за начинот на спроведување на меѓународната развојна соработка и хуманитарна помош во странство;
3. врши координација и имплементација на официјална развојна соработка, во согласност со правилата на ОЕЦД;
4. ги подготвува Национална стратегија за меѓународна развојна соработка и хуманитарна помош во странство (во натамошниот текст: Национална стратегија) и Програмата за координација и преземање на мерки и активности за меѓународна развојна соработка и хуманитарна помош во странство (во натамошниот текст: Национална програма);
5. подготвува консолидиран извештај од собраните податоци за искористеноста на средствата за спроведување на официјална развојна соработка од субјектите на меѓународна развојна соработка и хуманитарна помош во странство;
6. води евиденција за искористеноста на средствата за спроведување на официјална развојна соработка од субјектите на меѓународна развојна соработка и хуманитарна помош во странство;
7. поднесува Годишен извештај за спроведување на Националната програма до Владата на Република Северна Македонија;
8. собира информации за активностите кои ги презема Република Северна Македонија при спроведување на меѓународната развојна соработка и хуманитарна помош во странство;
9. работи на подигнување на јавната свест за важноста на меѓународната развојната соработка и хуманитарната помош во странство;
10. врши евалуација на меѓународната развојната соработка и хуманитарната помош во странство;
11. обезбедува учество на сите засегнати страни во креирањето политики за меѓународната развојната соработка;
12. обезбедува соработка и консултации на сите засегнати страни во меѓународната развојна соработка и хуманитарна помош во странство;
13. обезбедува транспарентност при планирање и имплементација на меѓународната развојната соработка;
14. врши координација на активностите за испраќање на хуманитарна помош во странство и
15. врши и други активности кои ќе произлезат при спроведувањето на меѓународната развојна соработка и хуманитарната помош во странство.

Член 8

**Меѓусекторската работна група**

1. Меѓуресорската работна група е составена од претставници од субјектите на меѓународна развојна соработка и хуманитарна помош во странство.
2. Составот и начинот на работа на меѓусекторската работна група го утврдува Владата на Република Северна Македонија на предлог на Министерството за надворешни работи.
3. Во работата на меѓуресорското работно тело по потреба можат да членуваат и здруженија и други организации формирани согласно закон, заради остварување на целите на меѓународната развојна соработка и хуманитарна помош во странство.
4. Работата на меѓусекторската работна група ја координира Министерството за надворешни работи.
5. Стручна и административно-техничка поддршка за работата на меѓусекторската работна група обезбедува Министерството за надворешни работи.

Член 9

Надлежности на Меѓусекторската работна група се:

1. координација на воспоставените политики за меѓународна развојна соработка и хуманитарна помош во странство;
2. координација на активностите при изготовување и спроведување на стратешките документи поврзани со меѓународна развојна соработка и хуманитарна помош во странство;
3. координација на активностите при изготвување и спроведување на Националната стратегија и Националната програма;
4. координација на активностите при изготвување на годишни извештаи за спроведување на мерките во областа на развојната соработка и хуманитарната помош во странство од субјектите од член 4 точка 8) од овој закон и
5. учество при изготвување и имплементација на правните акти кои се однесуваат на меѓународната развојната соработка и хуманитарната помош во странство.

Член 10

**Соработка на субјектите на меѓународна развојна соработка и хуманитарна помош во странство**

1. Субјектите од член 4 точка 8) од овој закон, можат да учествуваат и да преземаат мерки и активности во рамки на меѓународна соработка за развој и хуманитарна во странство помош согласно Националната стратегија и Националната програма.
2. Субјектите од ставот (1) на овој член, донесуваат годишни програми за спроведување на мерките и активностите предвидени во Националната програма.
3. Субјектите од ставот (1) од овој член, кои учествуваат со сопствен буџет во меѓународна развојна соработка и хуманитарна помош во странство, доставуваат годишен извештај за реализација на активностите до Министерството за надворешни работи, најдоцна до 31 јануари во тековната за претходната година.

Член 11

**Програмирање и планирање на меѓународна развојна соработка**

1. Меѓународната развојна соработка се планира во согласност со усвоените национални стратешки документи на Република Северна Македонија, како и врз основа на конвенции, меѓународни и билатерални договори ратификувани согласно Уставот на Република Северна Македонија.
2. Имплементацијата на меѓународната развојна соработка се врши преку Националната стратегија и Националната програма.

Член 12

**Национална стратегија за меѓународна соработка за развој и хуманитарна помош во странство**

1. Националната стратегијата ја донесува Владата на Република Северна Македонија на предлог на Министерството за надворешни работи, за период од пет години.
2. Стратегијата од ставот (1) на овој член, ги содржи територијалните, секторските и другите приоритети на билатералната, трилатералната и мултилатералната официјална развојна соработка и хуманитарна помош, како и критериумите за нивна имплементација.

Член 13

**Национална програма за координација и преземање на мерки и активности за меѓународна развојна соработка и хуманитарна помош**

1. Врз основа на Националната стратегијата од член 12 до овој закон, Владата на Република Северна Македонија на предлог на Министерството за надворешни работи ја донесува Националната програма, за период од една година.
2. Програмата од ставот (1) на овој член, ги содржи мерките, активностите, субјектите и потребните финансиските средства за реализација на официјалната развојна соработка и хуманитарната помош.

Член 14

**Хуманитарна помош во странство**

1. Хуманитарната помош се испраќа во странство од субјектите од член 4 точка 8 од овој закон, преку Партнерството за развој.
2. На предлог на Министерството за надворешни работи, а во соработка со органите надлежни за заштита и спасување и управување со кризи и Црвениот крст на Република Северна Македонија, Владата на Република Северна Македонија донесува одлука за испраќање хуманитарна помош во странство.
3. Црвениот крст на Република Северна Македонија соработува со МНР и другите субјекти при испраќање хуманитарна помош во странство согласно овој закон, процедурите утврдени во Законот за Црвениот крст на Република Македонија, фундаментални принципи на меѓународното движење на Црвениот крст и Црвената полумесечина и Женевските конвенции и Дополнителните протоколи ратификувани од страна на Република Северна Македонија.
4. Министерството за надворешни работи ја координира хуманитарната помош во странство преку:

* собирање информации од странство за потребата од испраќање на хуманитарна помош;
* подготовка на предлози до Владата за одлучување за испраќање на хуманитарна помош во странство;
* информирање на државата до која е испратена хуманитарна помош за одлуката на Владата и
* собирање и евидентирање на статистички податоци за хуманитарна помош обезбедена во текот на календарската година.

Член 15

**Финансирање и спроведување**

1. Средствата за спроведување на меѓународната развојна соработка и хуманитарна помош во странство се обезбедуваат од буџетите на субјектите од член 4 точка 8) од овој закон, во согласност со Националната стратегија и Националната програма.
2. Меѓународната развојна соработка и хуманитарната помош во странство може да се финансира и од донации и други извори на финансирање согласно закон.

Член 16

**Собирање податоци и евиденција**

1. Министерството за надворешни работи изготвува консолидиран извештај од собраните податоци од извештаите од член 10 став (3) од овој закон, и истиот најдоцна до 31 март во тековната за претходната година, го доставува за информирање до Владата на Република Северна Македонија.
2. Извештајот се објавува на веб страницата на Министерството за надворешни работи.
3. Министерството за надворешни работи води евиденција за собраните податоци од ставот (1) на овој член.
4. Формата, содржината и начинот на водење евиденцијата од ставот (3) на овој член, ги пропишува министерот за надворешни работи.

Член 17

**Евалуација**

1. Министерството за надворешни работи врши оценка на спроведувањето и ефектите на меѓународната развојната соработка и хуманитарна помош во странство.
2. Начинот и методите на вршење на оценката на спроведување на меѓународната развојната соработка и хуманитарна помош во странство ги пропишува министерот за надворешни работи.

Член 18

**Преодни и завршни одредби**

Започнатите постапки и активности за спроведување на меѓународна развојна соработка и хуманитарна помош во странство до денот на влегувањето во сила на овој закон, ќе се завршат согласно правните акти по кои започнале.

Член 19

1. Меѓуресорското работно тело ќе се формира во рок од еден месец од денот на влегувањето во сила на овој закон.
2. Методологијата за начинот на спроведување на меѓународната развојна соработка и хуманитарна помош во странство ќе се донесе во рок од три месеци од денот на влегувањето во сила на овој закон.
3. Подзаконските акти кои произлегуваат од овој закон ќе се донесат во рок од три месеци од денот на влегувањето во сила на овој закон.
4. Националната стратегија и Националната програма ќе се донесат во рок од една година од денот на влегувањето во сила на овој закон.

Член 20

**Влегување во сила**

Овој закон влегува во сила осмиот ден од денот на објавувањето во „Службен весник на Република Северна Македонија “.